บัวหลวงลุยเศรษฐี
ธนาคารกรุงเทพเผยแผนธุรกิจบัตรเครดิต จับกลุ่มระดับบน 10 ล้านบาท ปีแรกหวัง 2,000 ราย
12 ม.ค. 2558

ธนาคารกรุงเทพเผยแผนธุรกิจบัตรเครดิต จับกลุ่มระดับบน 10 ล้านบาท ปีแรกหวัง 2,000 ราย
นายโชค ณ ระนอง ผู้ช่วยผู้จัดการใหญ่ ผู้จัดการสายบัตรเครดิต ธนาคารกรุงเทพ เปิดเผยว่า ในปี 2558 ธนาคารจะรุกตลาดบัตรเครดิตในกลุ่มลูกค้าระดับบนที่มีรายได้สูงมากขึ้น โดยในเดือน ม.ค.นี้ จะมีการเปิดตัวบัตรเครดิต วีซ่า อินฟินิท เพื่อลูกค้าที่มีเงินฝากหรือสินทรัพย์ภายใต้การบริหาร (เอยูเอ็ม) 10 ล้านบาทขึ้นไป
อย่างไรก็ตาม เบื้องต้นจะเป็นการเชิญลูกค้าของธนาคารเข้ามาเป็นผู้ถือบัตร โดยจะพิจารณาจากลูกค้าต้องคงเงินฝากระดับ 10 ล้านบาท อย่างน้อย 6 เดือน ซึ่งตั้งเป้าหมายมีลูกค้าถือบัตรวีซ่า อินฟินิท ในปีแรกไม่เกิน 2,000 ราย
“เป้าหมายฐานลูกค้าเราไม่สูง เพราะเป็นการออกผลิตภัณฑ์เพื่อมาเพิ่มบริการให้ลูกค้าระดับบนที่มีความต้องการพิเศษ เน้นเทกแคร์ลูกค้ามากกว่า ซึ่งปัจจุบันมีลูกค้า 10 ล้านบาท อยู่จำนวนมาก แต่หลายคนยอดเงินไม่คงที่ ช่วงแรกจึงเลือกใช้วิธีเชิญมาถือบัตรก่อน” นายโชค กล่าว
สำหรับสิทธิประโยชน์ในบัตรเครดิตวีซ่า อินฟินิท จะสอดคล้องกับการใช้ชีวิตของลูกค้า เช่น ชอบท่องเที่ยว ซึ่งจะร่วมกับสายการบินบางกอกแอร์เวย์ส ซื้อตั๋วโดยสาร 1 แถม 1 ให้ส่วนลด 10% สำหรับเติมน้ำมันคาลเท็กซ์และบางจาก หรือบริการลีมูซีนจากบ้านถึงสนามบินปีละครั้ง
อย่างไรก็ดี ธนาคารยังไม่ตั้งเป้าหมายยอดการใช้จ่ายและการขยายฐานบัตรรวมในปี 2558 เพราะภาวะเศรษฐกิจโดยรวมยังไม่น่าไว้ใจ เศรษฐกิจโลกยังไม่แน่นอน ขณะที่ในประเทศแนวโน้มการส่งออกยังไม่ดีนัก ราคาสินค้าเกษตรตกต่ำ จึงอาจกระทบกับการใช้จ่ายและความสามารถของผู้บริโภค
นายโชค กล่าวว่า ยอดการใช้จ่ายผ่านบัตรในหมวดการท่องเที่ยวในปี 2557 เติบโตโดดเด่นเมื่อเทียบกับหมวดอื่น โดยเติบโตถึง 20% เทียบกับยอดใช้จ่ายรวมที่เติบโตเฉลี่ย 12-13% ส่วนใหญ่เป็นการใช้ซื้อตั๋วเครื่องบิน โรงแรม จองทัวร์ และเชื้อเพลิง
ดังนั้น ธนาคารกรุงเทพได้ร่วมกับ การท่องเที่ยวแห่งประเทศไทย (ททท.) ขยายบัตรเครดิตท่องเที่ยว มีฐานบัตร 2.2 แสนใบ โดยปี 2558 คาดว่าจะเพิ่มขึ้นอีก 5 หมื่นใบ จากแนวโน้มการท่องเที่ยวไทยของคนไทยเริ่มมีความคึกคักขึ้น ส่วนนักท่องเที่ยวต่างชาติต้องติดตามดูว่าจะเพิ่มขึ้นหรือไม่